b'\n_START_ARTICLE_\nPentti Salmenkivi\n_START_SECTION_\nEl\xc3\xa4m\xc3\xa4\n_START_PARAGRAPH_\nKanttori-is\xc3\xa4 Reino Salmenkivi oli Pentin ensimm\xc3\xa4inen pianon- ja urkujensoitonopettaja. Kun h\xc3\xa4n opiskeli opettajaksi Heinolassa, h\xc3\xa4nen soitonopettajanaan toimi diplomiurkuri Aimo K\xc3\xa4nk\xc3\xa4nen. Samoihin aikoihin alkoi my\xc3\xb6s Salmenkiven s\xc3\xa4estystoiminta. Aloitettuaan Viitasaarella Jurvansalo-Soliskyl\xc3\xa4n ala-asteella johtajaopettajan teht\xc3\xa4v\xc3\xa4t h\xc3\xa4n harjoitti pianonsoittoaan Jyv\xc3\xa4skyl\xc3\xa4ss\xc3\xa4 pianotaiteilijoiden Timo M\xc3\xa4kisen ja Dmitry Hintzen yksityisoppilaana. Opettajanty\xc3\xb6n ohella h\xc3\xa4n soitti niin piano- kuin urkus\xc3\xa4estyksi\xc3\xa4kin sadoissa eri konserteissa kotimaassa ja ulkomailla. H\xc3\xa4n s\xc3\xa4esti muiden muassa Jorma Hynnist\xc3\xa4, Taru Valjakkaa, Margareta Haverista, Mauno Kuusistoa, Sulo Saaritsia, Aulis Tuimalaa ja Kalle Kinnusta. Ulkomaan s\xc3\xa4estysmatkat suuntautuivat Kanadaan, Saksaan, Neuvostoliittoon, Viroon, Ruotsiin ja Norjaan. Salmenkivi toimi vuosia my\xc3\xb6s Viitasaaren alueen musiikkiopistossa pianonsoitonopettajana.'